Linnanmäen kupeeseen on kohonnut telttaleiri – ”Puissa roikkui vaatteita ja siellä oli kauheasti jätesäkkejä”

Poliisista ei illalla osattu kertoa, oliko telttaleiristä tehty ilmoitusta.

Harri Leppäsen laskujen mukaan telttoja oli Linnanmäen lähellä 13.­

Huvipuisto Linnanmäen kupeeseen noussut telttaleiri ihmetyttää lähistön asukkaita. Harri Leppänen käveli perjantaina telttojen ohi. Silloin telttoja oli Leppäsen laskujen mukaan 10.

– Kävelin tänään uudestaan ohi ja telttoja oli nyt 13.

Leppäsen mukaan teltoilla ei kummallakaan kerralla ollut ketään. Hän epäilee asukkaiden olevan pullonkerääjiä.

– Puissa roikkui vaatteita ja siellä oli kauheasti jätesäkkejä ja tyhjiä pulloja.

Komisario Teemu Lappalainen Helsingin poliisista ei ole tietoinen telttaleiristä.

Lappalaisen mukaan yleensä näkyvillä paikoilla olevista teltoista ilmoitetaan.

– Se ei tarkoita, että jos poliisi siitä tiedon saa, että heti tapahtuu jotain, Lappalainen sanoo.

– Käytännössä, jossa laittomasta majoittautumisesta saadaan tieto, kaupunki käy raivaamassa leirit. Poliisi voi toki ensin käydä käskemässä nämä henkilöt pois, mutta jos mitään ei tapahdu, kaupunki käy purkamassa leirin. Poliisi voi sitten tarvittaessa antaa virka-apua.

Lokakuussa makasiinien raunioista löytyi ”slummi”

Lokakuussa 2016 selvisi, että Helsingin keskustassa sijaitsevaa VR:n makasiinien rauniorakennusta on käytetty luvattomaan majoittumiseen. Rakennuksessa vieraillutta Securitaksen kohde-esimiestä oli paikalla vastassa karmea näky. Raunioiden sisältä löytyi törkykasoja ja entisen makasiinirakennuksen lattiaan oli tehty reikä, ilmeisesti tarpeiden tekoa varten.

Helsingin kaupungin rakentamispalvelun eli Staran väki kävi heti lokakuussa Helsingin kaupungin pyynnöstä tutkimassa VR:n makasiinien raunioiden tilanteen. Auki revitty ikkuna laitettiin umpeen ja rakennusta ympäröivä aita tarkistettiin, jottei raunioihin enää päästäisi, sillä ne ovat hengenvaarallisessa kunnossa.